uk cs ky ky ky ky ky ky ky ky ky ky ky ky ky ky ru krc ky ky ky ky ky ky ky ru krc ky ky ky ky ky ky ky ky ky ky ru ru
"Алиби", 14.11.08 - 3-бет: •
Р.Шаботоев менен М.Өмүракуновдун кандай байланышы бар?
Үстүбөздүгү жылдын 1-октябрында жоголгон Шаботоевдин дагы деле дайыны жок. Бирок, аны издөө иштери улантылып, шектүү делгендердин ысымдары уламдан - улам чыгууда.
Ички иштер министри М.Конгантиевдин айтымында, бүгүнкү күнү Шаботоевдин жоголушуна шектүү Санжар Ташматовду кармоо үчүн Казакстанда эки оперативдик бригада иштеп жатат.
"Аны кылтакка илүүдө Казакстан менен Кыргызстандын оперлери бирге иштеп, аны издеп жүрүшөт. Божомолдорго караганда, Санжар Алматыдагы элиталар жашаган райондо турат. Ал жакка жөн эле кире албайт экенсиң. Себеби, бардык жеринде куралданган жигиттер турушат. Өзүнүн телефондорун баарын өчүрүп салыптыр, бирок, баары бир аны жакында кармайбыз. Бишкектин бир районунда Казакстандагы Серик деген жигиттин кредитине салынып, бирок бүтө элек үй бар. Аны иликтей келгенде, аталган үй Санжар Ташматовдун наамына жазылган экен. Кийинчерээк, ал 800 миң долларга сатылган. Эң кызыгы, "Замандаш" партиясынын лидери Мухтар Өмүракунов ушул үйдү сатып алганы белгилүү болду. Андыктан, учурда бардык версиялардын үстүнөн иштеп жатабыз"- дейт Конгантиев.
"Ойноп сүйлөсөң да, ойлоп сүйлө!"
Эй, таластыктар! Үч миң сом берем, митингге келгиле.
Азыркы күндө өлкөдө саясий кырдаал курч мүнөзгө жетти. Бийлик мунарасындагылардын жоопкерчиликсиз мамилеси элдин нааразычылыгын күчөттү. Үй-бүлөлүк, кландык башкаруунун күч алышы менен бийлик өзүнө болгон ишенимди жокко чыгарды. Ошол эле учурда мамлекет башчыбыз К.Бакиев үч жылдын аралыгында өзүн бийликке алып келген санаалаштарынын да ишеничин актаган жок.
"Кеп чынынан бузулбайт"-дейт элибиз. Учурунда экс-президент А.Акаевдин бийликке келишине салымын кошкон, азыркы күндөгү президент К.Бакиевге үч жыл бою "чаң жугузбай" периштедей мактаган Т. Тургуналиев да акыры азыркы бийликтен калыстыктыкты күтпөй калгандыгын, алар калкыбыздын келечегине камкордук көрбөй тургандыгын айтып чыгып, "Революциялык кыймыл" менен бирдикте бийликке нааразы болгон элдин негизги катмарын митингге алып чыгуу милдетин алдыга койгон. Нааразылык акциясы Талас жергесинде башталып, ал акырындык менен жалпы Кыргызстанга жайылтылаары негизги максат болгон.
Мына ушундай кырдаалда кадимки Топчукебиз дагы бир жолу "балп" эттирмейин карматып отурат. 12.11.08-ж Бишкек пресс-клубуна берген маегинде "Акчалуу эски оппозиция ар бир митингге элди көтөргөн сайын 500 сомдон 3000 сомго чейин берип отуруп элди бузуп бүтүптүр. Ошондуктан, бүгүн биздин алдыбызда кошумча милдет-адамдардын аң-сезимин өзгөртүү милдети турат"-деп оозу - мурду кыйшайбай туруп эле айтыптыр.
Эмне дейли, биринчиден-ар бир митингге таластыктар сайдын ташындай толуп келчү эле, көрсө "эски оппозициядагылар" 3000 сомдон берип жаман үйрөтүп койгон турбайбы? 18-ноябрда акча бербей койсо, алар кантип келишээр экен?
Баса, "акчалуу эски оппозициябыз" кимдер болду экен? Мынча болду, Топчукебиз аны деле ачык айтса болмок. Болгону, Топчуке менен Текебаевден өткөн эски оппозиционер Кыргызстанда жок эле, анда элди бузуп бүткөн Чиркештин баласы турбайбы, Чычкан- дагы кичи ГЭСинде жатып алып акча агызган.
Экинчиден,үч жылдан бери Бакиевдин жанынан чыкпай, башка кеңешчилеринин бири боло жүрүп карапайым калк менен кайдан, кайсы митингдерде аралашып, акча таратканга күбө болуп жүрөт дейбиз да. Же эки "фронтто" ойноп жүргөнбү?
Кандай болгон күндө да оппозициялык күчтөр биригип, бир максатты беттеп жаңы гана кадам таштаган учурда бири экинчисине нокто ыргытпай, башкача "ноу-хауларды" эле жасаганы оң го? Анан калса карыяларыбыз калжыңга алдырбай, кадыр-барк күтүп, айтаар сөздү абайлабаса, бул сөз дегениң туура эле жүрөккө тиет турбайбы?
Уруусу күч болсо, ээсин доого жыгат
Номуру жок машинени токтоткон МАИ кызматкери иштен алынды
Бир ай мурда "Ак жол" фракциясынын депутаты Н.Койчубаков айнектери караңгыланган, номуру жок өзүнүн "Тойота Ленд-Крузер-Прадо" үлгүсүндөгү машинеси менен келатса, "Дордой-Плаза" соода борборунун жанынан МАИ кызматкери токтотот. Айдоочунун документтерин текшерген соң, мыйзамды бузса да, МАИ кызматкери аны кое берет. Бирок, номуру жок катуу ылдамдыкта келаткан машинени Чыгыш-5 кичи районунан милициянын ага лейтенанты А.Мадазимов ала таягы менен токтотот.
Ал айдоочуга келип, "Сиздин машинеге мамлекеттик номурду такпай, айнектерин караңгылап айдап жүргөндүгүңүз административдик мыйзам бузууга жатат"- деп түшүндүрөт. Мындан соң, караңгылаган пленканы (тонирующие пленки) алып салууну айдоочудан талап кылат. Ал тарабынан эч кандай аракеттер көрүлбөгөнүнөн улам МАИ кызматкери эч кандай документтерин сурабастан туруп, "тонировканы" өз колу менен айрып кирет.
Ошондо гана айдоочу Жогорку Кеңештин депутаты Нурлан Койчубаков экендигин тастыктаган күбөлүгүн көрсөтөт. Мындан соң, МАИ кызматкери депутаттын кол тийбестиги бар экендигин билүү менен аны кое берет.
Аз күн мурда депутат кичинекей окуяны килейген Жогорку Кеңештин тартип жана коргонуу комитетине алып чыгып, каратып, анан МАИ кызматкерин иштен айдап тынат.
Аттарын атагысы келбеген МАИ кызматкерлеринин сөзүнө кулак салсак, ИИМдин жетекчилиги териштирип, кол алдындагы кызматкерлерди коргоонун ордуна кайра иштен айдап жатышат. Мыйзам боюнча, кылмышкерлердин көбү караңгылатылган машинелерде болушат. Себеби, анын ичине адамды уурдап же толо баңгизат салып баратса да, сырттагыларга эч нерсе көрүнбөйт.
"Той да болот, тойдун эртеси да болот", дегендей канчалаган карапайым адамдардын үлпүлдөгөн үмүттөрүн өчүрбөй кармап келген күздүн 3-ноябрында Бишкектин "Достук" мейманканасында оппозициялык күчтөрдүн биргелешкен жыйыны болуп, алардын мындан аркы иш-чараларынын алкагы, багыты аныкталды.
"Максатыбыз бийик, тилегибиз аруу. Элибиздин жыргалчылыгы, Ата-Мекенибиздин бейпилдиги үчүн каруубузду казык кылууга даярбыз" - деген Кыргызстандын өздөрүн эр ойлогон уул-кыздары трибунага бирден чыгып, меморандумга кол коюп беришти. (Меморандумдун шарты, ага кол койгон азаматтардын тизмеси менен биздин гезиттин 4-ноябрдагы санынан таанышкансыздар).
Кийинкиси эмне болот? Бул эр-азаматтарыбыз эми эмне кылышат? Мындан аркы иш - пландары кандай ? Мамлекетибиздин эртеңки күнүн кандай болжошууда? Бүгүнкү бийлик менен сүйлөшүүлөр жүргүзүлөбү, жүргүзүлсө ал кандай форматта болот жана ал максатка ылайыктуубу? Эгер, алдыга койгон иш- чаралар башка багытта өнүксө, ал кандайча жүзөгө ашырылат? Оппозициялык күчтөрдүн монолиттей биримдигине ишенүүгө болобу? Же арабызда боло жүргөндөй бирине бийлик тарабынан "майлуу-сүттүү" кызмат сунушталса, артын карабай кеткендер да чыгабы?
Мына ушуга окшогон жүздөгөн, миңдеген суроолор жүрөктү эзип, мыжыган ойлор каар заманда карбаластап, каржалган ар бир карапайым адамдын көкүрөгүн тырмалап турганын биз эң сонун түшүнөбүз . Кандай гана кеме болбосун анын бир капитаны, кандай гана учак болбосун анын бир командири болууга тийиш. Бул мыйзам ченемдүү нерсе. Эки капитаны бар кеме менен эки командири бар учактын максат чегине жетиши күмөн.
Бүгүнкү бириккен оппозицияга капитан же командир, б.а. бир лидер керекпи? Керек болсо, ал ким? Ушундай кыйын кезеңде кайсыл азамат "мен элди баштап кете алам"- деп суурулуп чыга алат?
Карапайым калк эмне дейт? Эл башынан,оппозиция башынан кимди көргүсү келет, эмне үчүн, кайсы сапаттары үчүн?
"Ачык саясат" гезити "Лидер тандайбыз" рубрикасын улантып, жыйынтык чыгарууну өзүңөрдүн колуңарга берет. Бул шайлоо эмес, бул тандоо.
Өз таңдооңорду 27 - ноябрга, оппозициялык күчтөр курултай өткөргөнгө эки күн калганга чейин кат, телеграмма,факс,телефон аркылуу, редакцияга келип билдирсеңер болот. Силердин тандооңор 313-368 телефону аркылуу кабыл алынат, атайын журналга түшүрүлөт. Кайдыгер болбой, өз лидериңди тандап ал!
Биздин дарек гезиттин ички, экинчи бетинде.